“পরিখা পে চারচা ২.০”দা প্রধান মন্ত্রীনা মহৈরোইশিং, ওজাশিং অমসুং মমা-মপাশিংগা ৱারী শানখ্রে

ঙসি নই দিল্লীগী তালকাতোরা স্তদিয়মদা পরিখা পে চারচা ২.০গী শরুক অমা ওইনা প্রধান মন্ত্রী নরেন্দ্র মোদীনা মহৈরোইশিং, ওজাশিং অমসুং মমা–মপাশিংগা ৱারী শানখ্রে। মিনিত ৯০ হেন্না চৎথখিবা ৱারী শানবা অদুদা ফাগি অমসুং লৌশিং য়াওবা প্রধান মন্ত্রীগী ৱাফমশিং অদুদা মহৈরোইশিং, ওজাশিং অমসুং মমা–মপাশিং পোথাখি, নোকখি অমসুং হঞ্জিন হঞ্জিন প্রধান মন্ত্রী থাগৎখি। চহি অসিগী থৌরম অসিদা লৈবাক শীনবা থুংবগী মহৈরোইশিং অমসুং মপান্দা লৈবা ভারতকী মহৈরোইশিংসু শরুক য়াখি। মহাক্না পরিখা পে চারচা তাউনহোল অসি অপীকপা ভারত অমনি হায়না ফোঙদোকখি। মসি ভারতকী তুংগী ফিবমগী খুদম অমনি হায়না মহাক্না ফোঙদোকখি। মসিগী থৌরম অসিদা ওজাশিং অমসুং মমা-মপাশিং শরুক য়াবগীদমক মহাক্না হরাওবা ফোঙদোকখি। মখোয়গী মচাশিংগী পরিখাগী মতাংদা লাংতক্নরিবা মমা-মপাশিংদা ওজাশিংনা করি হায়গনি হায়না ওজা অমনা প্রধান মন্ত্রীদা হংখি। মসিগা চপ মান্নবা ৱাহং অমা য়ু পি এস সিগী পরিখাগী শেম-শারিবা মহৈরোই অমনা হংখি। মদুগী পাউখুমদা প্রধান মন্ত্রীনা হায়খি, পরিখা অমনা কনাগুম্বা মীওই অমত্তা শোকহন্দনবা মহাক্না পাউতাক পীরোই, পরিখাগী ফিবম অসি খঙবা অসিনা হেন্না মরুওই। মীয়ামদা মহাক্না হংখি, পরিখা অসি পুন্সিগী পরিখা অমরা, নৎত্রগা অকক্নবা ক্লাস ১০ নৎত্রগা ১২গী পরিখা অমরা। মহাক্না হায়খি, মসিগী ৱাফম অসি খঙলবা মতুংদা লাংতক্নবা হন্থগনি। মখোয়গী মঙফাওনদ্রিবা মঙলানশিং মচাশিংনা মঙফাওনহনগনি হায়না মমা-মপাশিংনা থাজবা থম্লোইদবনি হায়না প্রধান মন্ত্রীনা তকশিনখি। অঙাং খুদিংমক্কী মশাগী তৌবা ঙম্বা অমসুং থৌনা লৈ অমসুং অঙাং খুদিংমক্কী হায়রিবা অফবা মগুনশিং অসি খঙবা অসি য়াম্না মরুওই হায়না মহাক্না পনখি। প্রধান মন্ত্রীনা হায়খি, থাজবা থম্বা হায়বসি য়াম্না দরকার ওই। ঐখোয়না নিংবা কাইবা অমসুং নুংঙাইতবগী ফিবম অমদা হিংলোইদবনি। মমা-মপাশিংগী লাংতক্নবা অমসুং মমা-মপাশিংগী তকশিনবগা মরি লৈনবা ৱাহংশিংগী পাউখুমদা প্রধান মন্ত্রীনা হায়খি, অঙাং অমগী থবকশিং অসিনা মমা-মপাশিংগী মাইপাকপা ওইবা য়ারোই। মহাক্না হায়খি, করিগুম্বা মদুনা পান্দম অমা ওইরবদি, থাজবশিং অদু ফংবা ঙমদবা ওইরক্কনি। প্রধান মন্ত্রী অমা ওইনা মোদীগী থাজবা হেনগৎলে হায়না মীয়াম্না হায়নগনি। মহাক্কী মীৎয়েংদি ভারতমচা বিলিয়ন ১.২৫গী অনিংবা বিলিয়ন ১.২৫ লৈগনি। হায়রিবা অনিংবশিং অদু ফোংদোক্কদবনি অমসুং হায়রিবা অনিংবশিং অদু ফংনবা অপুনবগী ওইনা ঐখোয়গী তৌবা ঙম্বশিং হেনগৎহনগদবনি। মতম অমদা লাইরিক য়াম্না ফরম্বা মহাক্কী মচানুপা অদু হৌজিক ওনলাইন গেমশিংনা লাইরিক পাহন্দ্রে হায়না মমা অমনা লাংতক্নবা ফোংদোকখি। মদুগী পাউখুমদা প্রধান মন্ত্রীনা হায়খি, তেক্নোলোজি মশক খঙহনবা অসি মহৈরোইশিংগী ওইনা ফত্তে হায়বা অসি মহাক্না থাজদে। অনৌবা তেক্নোলোজিদা মহৈরোইশিং হৈহনবা অসি অফবা অমনি হায়না মহাক্না থাজৈ। তেক্নোলোজিনা ৱাখলগী পাকচাউবা হেনগৎহনগদবনি। মসিনা অনৌবা পুথোক্নবগী উপায় অমা ওইগদবনি। প্লেস্তেসন অসি ফৈ, অদুবু কনাগুম্বনা শান্নবুং কাউথোক্লোইদবনি। মতম শীজিন্নবা অমসুং চোকথবগী মতাংদা হংলকপা ৱাহং অমগী পাউখুমদা প্রধান মন্ত্রীনা হায়খি, ভারতমচা বিলিয়ন ১.২৫ অসি মহাক্কী ইমুং-মনুংগী মীওই ঙাক্তনি। মহাক্না হায়খি, কনাগুম্বা অমনা ৱাখল খল্লবা অমসুং মহাক্কী ইমুংগী থবক তৌরবদি কমদৌনা মহাক চোকথবা ফাওগনি ? অনৌবা নুমিৎ খুদিং, মহাক্না অনৌবা থৌনা অমগা লোয়ননা মহাক্কী থবক মখা চৎথৈ। কমদৌনা নুংঙাইনা লাইরিক পাগদগে অমসুং কমদৌনা পরিখাশিংনা মীওই অমগী মতিক-মগুন হেনগৎহনগনি হায়না মহৈরোইশিংনা প্রধান মন্ত্রীদা হংখি। মহাক্না হায়খি, অচুম্বা ৱাখলদা পরিখাশিং অমসুং তেস্তশিং লৌবা অসি য়াম্না মরুওই। চাংয়েংশিংনা মী অমা মপাঙ্গল কনখৎহল্লি অমসুং কনাগুম্বনা মসি নাথৈরোইদবনি । সবজেক অমসুং শিনফম খনবগী মতাংদা মহৈরোইশিংনা প্রধান মন্ত্রীগী পাউতাক লৌখি ।মখোয়না হায়খি মদুদি মহৈরোই খুদিংমক তোঙান-তোঙানবা থৌনা লৈ , মরম অদুনা কমদৌনা মহৈরোই অমমম্না মেথসশিং অমসুং সাইন্সশিংদা অফবা ওইগনি। মদুগী পাউখুমদা প্রধান মন্ত্রীনা হায়খি, খল্লিবা অদু ময়েক শেংবা অমসুং ভাব তাবা অসি দরকার ওই। হোই , সাইন্স অমসুং মেথস অসি য়াম্না দরকার ওই অদুবু কান্নবা অতৈ সবজেকশিং থিদোক্কদবনি। হৌজিক হিরম কয়াদা খুদোংচাবা কয়া মরাং কাইনা লৈরে। চপ মান্নবা সবজেক্ত মমাং চহিগী তাউনহোলগী ৱারী শানবা অদু মহৈরোই অমনা নিংশিংখি অমসুং হায়খি মহাক্কী মমা-মপানা পরিখা অমসুং শিনফমগী মতাংদা হৌজিক লাংতক্নবা লৈত্রে। মমা-মপাশিংগী অফবা অমসুং অচুম্বা মীৎয়েংশিং অসিনা অঙাংশিংগী পুন্সিদা অফবা লম্বীদা মতেং পাংগনি । অঙাংশিং পুক্নিং থৌগৎপগী মতাংদা মহৈরোইশিংনা প্রধান মন্ত্রীগা ৱারী শানখি। মদুগী পাউখুমদা মহাক্না হায়খি, অতোপ্পশিংগা চাংদম্নরোইদবনি অদুবু মশাগী রেকোর্দ অদুগা চাংদম্নগদবনি অদুদগী থাজদবা অমসুং নত্তবা ৱাখল খনবা মাইথিবা পীবা ঙমগনি। লাইরিক তম্বগী মওং অসি ফগৎহন্নবা অমসুং পরিখা অসি মহৈরোইশিংনা খঙবা অদু উৎথোক্নবা থবক অমা ওইহন্নবা মহৈরোইশিংনা পনখি। মদুগী পাউখুমদা প্রধান মন্ত্রীনা হায়খি, ঐখোয়না লাইরিক তম্লিবা অসি পরিখা খক্তগী ওইহল্লোইদবনি। ঐখোয়গী লাইরিক তম্বা অসি পুন্সিদা থেংনরকপা শিংনবশিং মায়োক্নবা ঙম্নবা হোৎনবা ওইহনগদবনি। ৱাখল ৱাবগী মতাংদা প্রধান মন্ত্রীনা হায়খি, ঐখোয়গী লৈবাক অসিদা মসিগী ৱাফম অসি লাংতক্নবা অমা ওইরে। ভারতকী চৎনবীদা মসি লাকশিনবা ঙম্নবগী মচাক য়াওরি। ঐখোয়না ৱাখল ৱাবা অমসুং ৱাখল লায়নাগী মতাংদা ফোংনা ৱারী শানরিবা অসি অফবা অমনি। মহাক্না হায়খি, মীওই অমা খংহৌদনা ৱাখলগী লায়না নারকপা নত্তে। মীওই অমা ৱাখল ৱারকপগী খুদম কয়া উৎলি। হায়রিবা খুদমশিং অদু নাথৈদুনা থম্বা অসি অফবা ৱাখল অমা নত্তে। মসিগা ওন্না-তৈনবদা , ঐখোয়না মসিগী ৱারী শানরি। কাউন্সেল্লিং অসি য়াম্না কান্নগনি মরমদি কনাগুম্বা অমগী অৱাবগী ৱারী মীওই অমদা লিবা অসি অফবনি।